Medlem af byrådet i Brønderslev Carsten Ullmann Andersen har meddelt kommunen, at han fortsætter i byrådet som løsgænger. Carsten Ullmann Andersen, der ved kommunalvalget i 2021 erobrede DF’s eneste mandat i Brønderslev, sikrede sig ved konstitueringen posten som formand for ældreomsorgsudvalget. Ved folketingsvalget i sidste uge var han en af DF’s kandidater i Nordjylland. Partiet fik 1,9 procent af stemmerne i Nordjylland, men ikke noget mandat. Carsten Ullmann Andersen fik 334 personlige stemmer, hvilket var det tredjehøjeste. Om årsagen til udmeldelsen siger nordjyden, at det skyldes oplevelser med DF’s organisation, han havde under valgkampen - oplevelser, som han “ikke vil stå model til”. - Jeg vil ikke være til grin, siger Carsten Ullmann Andersen til TV2 Nord. Skæld-ud fra Messerschmidt Nordjyden har følt, at partiet promoverede og støttede bestemte kandidater. - Messerschmidt afviste det ganske vist, da han tidligere i dag ringede og gav mig voksen-skæld-ud. Men sådan har jeg oplevet det. Carsten Ullmann Andersen, der til daglig er overværkmester på Flådestation Frederikshavn, siger, at det ikke var nogen let beslutning. - Jeg må indrømme, at jeg kneb en tåre, da jeg sendte mailen med min udmeldelse, siger han. Formanden for Dansk Folkeparti i Brønderslev, Danny Rosenkilde Nielsen, beklager Ullmann Andersens beslutning. - Vi har haft et tæt samarbejde, og jeg havde håbet, han ville blive. Men på en måde kan jeg godt forstå hans beslutning, siger Danny Rosenkilde Nielsen, der også sidder i DF’s hovedbestyrelse. Siden kommunalvalget har DF-politikere i Hjørring, Aalborg, Vesthimmerland og regionsrådet forladt partiet. Carsten Ullmann Andersen forventer, at han på et tidspunkt melder sig ind i et andet parti. Der er, siger han, “flere muligheder”.

Referat:
Carsten Ullmann Andersen fortsætter indtil videre som løsgænger i byrådet i Brønderslev.